**ԿՐԹՈՒԹՅԱՆ ԳԻՏՈՒԹՅԱՆ ՍՊՈՐՏԻ ԵՎ ՄՇԱԿՈՒՅԹԻ ՆԱԽԱՐԱՐՈՒԹՅՈՒՆ**

**«ԱՇՏԱՐԱԿԻ ՆՈՐԱՅՐ ՄԻՍԱԿՅԱՆԻ ԱՆՎԱՆ ԹԻՎ 5 ԴՊՐՈՑ »**

**ՎԵՐԱՊԱՏՐԱՍՏՈՂ ԿԱԶՄԱԿԵՐՊՈՒԹՅՈՒՆ**

**ՈՒՍՈՒՑՉԻ ՎԵՐԱՊԱՏՐԱՍՏՈՒՄ**

**ՀԱՅՈՑ ԼԵԶՈՒ ԵՎ ԳՐԱԿԱՆՈՒԹՅՈՒՆ**

**ՀԵՏԱԶՈՏԱԿԱՆ ԱՇԽԱՏԱՆՔ**

**ԹԵՄԱ՝ Անդեմ բայերի ուսուցումը հիմնական դպրոցում**

**ՈՒՍՈՒՑԻՉ՝ Նարինե Մարտիրոսյան**

**ՂԵԿԱՎԱՐ՝ Կարինե Վահանյան**

Պատրաստ է պաշտպանության

**ԱՇՏԱՐԱԿ 2021**

**ԲՈՎԱՆԴԱԿՈՒԹՅՈՒՆ**

Ներածություն--------------------------------------------------------------------------------------3

Անդեմ բայերի ուսուցումը հիմնական դպրոցում---------------------------------------------4

Եզրակացություն-----------------------------------------------------------------------------------9

Հավելված------------------------------------------------------------------------------------------10

Օգտագործված գրականության ցանկ----------------------------------------------------------12

**ՆԵՐԱԾՈՒԹՅՈՒՆ**

Յուրաքանչյուր հաղորդակցության մեջ կարևոր է սկիզբը, սովորաբար տպավորվում է հաղորդակցության սկզբի և վերջի հատվածները։ Դասի հաջող սկիզբը շատ կարևոր է։ Եթե ուսուցչին հաջողվի դասի առաջին րոպեներին գրավել աշակերտների ուշադրությունը, ապա դա էապես կնպաստի դասի արդյունավետ ընթացքին։Սովորողների հետաքրքրությունը խթանելու նպատակով կարելի է նյութի հիմնական կարևոր հասկացությունները կամ վերնագիրը՝ անդեմ բայեր, թերթիկների վրա գրել, կտրատել առանձին բառերի և պահել դասասենյակում` աչքից հեռու տեղերում: Դասը սկսելուց առաջ առաջարկել սովորողներին գտնել դրանք և համադրելով ստանալ վերնագիրը կամ գլխավոր միտքը: Կարելի է առաջարկել նաև ստացածը կարդալով գուշակել` ինչի մասին է դասը, կարծիքները լսել և առաջարկել ուսումնասիրել բուն դասանյութն ու ընդհանրություններ կամ տարբերություններ գտնել գուշակածի ու դասանյութի միջև:

Դասի մասնակցային սկիզբ ապահովող լավագույն մեթոդներից մեկը մտագրոհն է։ Մտագրոհի միջոցով ուսուցիչը դասարանից հավաքում է մտքեր տվյալ թեմայի վերաբերյալ։ Ընդ որում՝ մտագրոհի ժամանակ կարևոր է մտքերի քանակը։ Կարևոր է նաև, որ աշակերտները առանց երկար մտածելու պատասխանեն ուսուցչի հարցին, որպեսզի ուսուցչի համար պարզ դառնան նաև այն սխալ պատկերացումները, որոնք թեմայի վերաբերյալ ունեն աշակերտները։

Անդեմ բայերի ուսուցումը հիմնական դպրոցում

Հետազոտության նպատակը՝ Ուսումնասիրել անդեմ բայերի ուսուցումը, կիրառությունն ու գործածությունը հիմնական դպրոցում:

Հետազոտության խնդիրները՝

1. ինչպե՞ս առավել մատչելի դարձնել ուսուցանվող նյութը աշակերտների համար:
2. Ինչպե՞ս զարգացնել աշակերտների գրավոր և բանավոր խոսքը:
3. Ինչպես ապահովել գիտելիք, կարողություն և հմտություն, վերաբերմունք եռամիասնությունը՝ հայոց լեզվի ուսուցման գործընթացում:

Հետազոտության դրույթը՝ սովորողներին օգնել հասկանալու անդեմ բայեի կազմությունը, գրավոր և բանավոր խոսքում ճիշտ կիրառությունը:

Վերջնարդյունքը՝ Սովորողները կկարողանան անհրաժեշտաբար ու անսխալ կիրառել անդեմ բայերը: Ուսուցման մեթոդների կիառման դեպքում ուսուցանվող նյութը ավելի հետաքրքիր կդառնա աշակերտների համար և ավելի դյուրին կլինի այն յուրացնելը:

Ըստ Էդուրարդ Աղայանի՝ դերբայ ասելով՝ մենք հասկանում ենք այն անդեմ բայաձևերը, որոնք արտահայտում են կերպարային կամ վիճակային իմաստներ: Կերպարային դերբայները չորսն են՝ շարունակական կամ անկատար, ավարտված, կատարելի և ժխտման կամ բացասական: Վիճակային դերբայները ցույց են տալիս ոչ թե բուն իսկ գործողություն, այլ դրա հետ իբրև ենթակա կամ խնդիր առնչվող առարկայական վիճակը, այսպես՝ գնացող, կարդացող և նման դերբայները արտահայտում են ոչ թե գնալ, կարդալ բայերով արտահայտած գործողությունների որևէ վիճակ, այլ որևէ առարկայի վիճակը[[1]](#footnote-1):

Անորոշ դերբայը ցույց է տալիս գործողության և եղելության ընդհանուր գաղափար: Իբրև բայի հիմնական, ելակետային ձև՝ գործողությունը և եղելությունն արտահայտվում է անորոշաբար, ընդհանուր կերպով, օրինակ՝ գրել, երգել, վազել, լսել, շարժել, հյուսել, տեսնել, փախչել, գնալ, ժպտալ, խաղալ, մնալ:

Անորոշ դերբայը կազմվում է –ել կամ –ալ մասնիկներով, որ դրվում է անմիջապես բայահիմքերի վրա, օրինակ՝ աս+ել, ուտ+ել, գն+ալ, մն+ալ, տես+ն+ել, կոր+չ+ել, մոտ+են+ալ, զարմ+ան+ալ:

Ըստ կազմության լինում է պարզ և ածանցավոր. պարզ են կոչվում բայարմատից կամ պարզ բայահիմքից և դերբայական մասնիկից կազմված, իսկ ածանցավոր՝ հիմքի և դերբայական մասնիկի միջև բայածանց ունեցող բայերը:

-Ել և -ալ մասնիկները բառաքերականական ձևույթներ են և երկակի դեր են կատարում լեզվում՝ կազմելով թե՛ բայեր և թե՛ հիմք ծառայելով նրանց ձևաբանական փոփոխությունների ու դրսևորումների համար: Անորոշ դերբայով է որոշվում բայի խոնարհման երկու տեսակները:

Հարակատար դերբայ: Ցույց է տալիս կատարված, ավարտված, բայց մնայուն արդյունքով հարաձգվող կամ հարակայող գործողության կամ եղելության ընդհանուր գաղափար: Կազմվում է –ած մասնիկով: Հարակատար դերբայ է կազմվում գրեթե բոլոր բայերից.

1. Ե խոնարհման պարզ, կրավորական և բազմապատկական բայերի դեպքում ներկայի հիմքի վրա, օրինակ՝ ազատել-ազատած, այրել-այրած, սիրվել-սիրված, տարվել-տարված, բզկտել-բզկտած, փշրտել-փշրտած:

2. Ե խոնարհման սոսկածանցավոր բայերի դեպքում՝ անցյալ կատարյալի հիմքի վրա, օրինակ՝ տեսնել-տեսած, ելնել-ելած, փախչել-փախած, կորչել-կորած:

3. Պատճառական բայերի դեպքում՝ անցյալ կատարյալի հիմքի վրա, օրինակ՝ սովորեցնել-սովորեցրած, քնեցնել-քնեցրած:

4. Ա խոնարհման թե՛ պարզ, թե՛ ածանցավոր բայերի դեպքում՝ անցյալ կատարյալի հիմքի վրա, օրինակ՝ գնալ-գնաց-գնացած, զգալ-զգաց-զգացած, մոռանալ-մոռաց-մոռացած, վախենալ-վախեց-վախեցած:

5. Անկանոն բայերի դեպքում ևս անցյալ կատարյալի հիմքի վրա, օրինակ՝ անել-արած, դնել-դրած, գալ-եկած, ուտել-կերած:

Հարակատար դերբայը կազմվում է նույն հիմքով, ինչ վաղակատարը: Հիմքակազմությամբ չտարբերվելով վաղակատար դերբայից՝ հարակատարը նրանից տարբերվում է իր արտահայտած ընդհանուր նշանակությամն:

Ըստ Աղայանի՝ սխալ է այն կարծիքը, որ քնած է, խմած է, կարդացած է և նման կապակցությունները դիտվում են որպես բայի եղանակային ձևեր: Բայի եղանակային ձևերը ցույց են տալիս գործողության ընթացքը որևէ ժամանակի հարաբերությամբ՝ դեմքի, թվի և այլ քերակական կարգերով հանդերձ, գործողության ընթացքը կարող է դետվել իբրև ցանկություն, հրաման, ենթադրություն, հնարավորություն, գործողության վիճակ: Քնած, խմած, կարդացած և նմաններև ցույց են տալիս ոչ թե գործողության, այլ առարկայի վիճակ: Այդ դերբայները իմաստային տեսակետից նույնն են քնող, խմող, կարդացող դերբայների հետ, այն տարբերությամբ միայն, որ մեկն արտահայտում է առարկայի վիճակը՝ որպես որևէ ժամանակի զուգորդող, այդ ժամանակակետում հանդես եկող վիճակ, իսկ մյուսը՝ նախորդած վիճակ: Իբրև առարկայի վիճակ արտահայտող դերբայ՝ հարակատարը չի կարող լինել բայի եղանակային ձևերի բաղադրիչ, ինչպես և ենթակայականը:

Ենթակայական դերբայը ցույց է տալիս ենթակայող, շարունակական ընթացքի մեջ գտնվող և իբրև կայուն հատկություն ըմբռնվող գործողության կամ եղելության ընդհանուր գաղափար: Բայի եղանակաժամանակային ձևերի կազմութանը չի մասնակցում և հայոց լեզվում գործածվում է որպես անկախ դերբայ:

Այն կազմվում է –ող մասնիկով, որը դրվում է՝

1. Ե խոնարհման և՛ պարզ, և՛ ածանցավոր բաերի ներկայի հիմքի վրա, օրինակ՝ գրել-գրող, սիրել-սիրող, հասնել-հասնող, թռչել-թռչող:

2. Ա խոնարհման և՛ պարզ, և՛ ածանցավոր բաերի անցյալ կատարյալի հիմքի վրա, օրինակ՝ խաղալ-խաղացող, գնալ-գնացող, մեծանալ-մեծացող:

3. Ե խոնարհման անկանոն բայերի ներկայի, ա խոնարհման բայերի անցյալ կատարյալի հիմքի վրա, օրինակ՝ անել-անող, դնել-դնող, գալ-եկող, դառնալ-դարձող:

Ըստ Ասատրյանի՝ ենթակայական դերբայի մեջ կա առարկայական ընդհանուր գաղափար, ուրեմն նա գոյական է ինքնին, և նրա փոխանվանական կիրառության մասին խոսք լինել չի կարող, օրինակ՝ Չնայած դրան՝ եկողը չէր ուզում հեռանալ: Այս նախադասության մեջ ենթակայական դերբայը առարկայական իմաստ է արտահայտում: Բայց նա առարկայական իմաստ է արտահայտում ոչ թե այն պատճառով, որ գործածված են փոխանվանական-գոյականաբար, այլ այն պատճառով, որ նրանց մեջ այս իմաստն ինքնին կա, այսինքն՝ գոյականական-առարկայական կիրառությունը ենթակայական դերբայի բնական, նրա էության դրսևորումը հանդիսացող և ոչ թե փոխանվանական կիրառություննն է[[2]](#footnote-2):

Համակատար դերբայը ցույց է տալիս ընթացքի մեջ գտնվող, շարունակական, տևական գործողություն: Կազմվում է –իս մասնիկով, որը դրվում է դերբայական հիմքի վրա, օրինակ՝ երգել-երգելիս, խաղալ-խաղալիս:

Աբրահամայանը համակատար դերբային տալիս է անկատար անվանումը: Անկատար անվանումով նկատի է առնվում բայական իմաստի և հարակից հատկանիշների հետ դերբայական յուրահատուկ իմաստի առկայությունը դերբայի մեջ: Անկատարությունը պետք է ըմբռնել որպես սկսված և կատարման ընթացքի մեջ գտնվող ու այդ ընթացքում չսահմանափակվող, անավարտ գործողության կամ եղելության վիճակ, օրինակ՝ պարում, վազում կամ պարելիս, վազելիս: Վազում, վազելիս բայական ձևերը արտահայտում են վազելու գործողության ընթացքի մեջ լինելը[[3]](#footnote-3):

1)Թուրքիայի հետամնացությունը այս արագ քսաներորդ դարում այսօր-վաղը լուծվող հարց է:

Այս նախադասության մեջ ենթակայական դերբայը՝ լուծվող-ը, կիրառվել է որոշչի պաշտոնով: Ածանցավոր բայ է՝ կրավորական վ ածանցով, կազմվել է անկատարի հիմքով:

2)Ուրիշ ոչ ոք քեզ ոչինչ չի կարող ասել:

Այս նախադասության մեջ անորոշ դերբայը՝ ասել-ը, կիրառվել է որպես ստորոգելի: Պարզ բայ է:

3) Նվաճողները հատում ու խոցում էին պողպատե թրերով:

Այս նախադասության մեջ ենթակայական դերբայը՝ նվաճողները, կիրառվել է ենթակայի շարահյուսական պաշտոնով: Պարզ բայ է, կազմվել է անկատարի հիմքով: Փոխանվանաբար կիրառվելով՝ գայականի քերականական հատկանիշներով է դրսևորվել:

4)Հյուսիսի իրենց լեռներից նրանք իջան ձիերի երախակալները կիպ բռնած, դանդաղ, ձիերին զսպելով, մտան ասորական հարթավայր:

Այս նախադասության մեջ դերբայներն են հարակատարը՝ բռնած-ը, ու անորոշը՝ զսպելով-ը, որոնք կիրառվել են ձևի պարագա դերբայական դարձվածի պաշտոններով: Պարզ բայեր են, կազմվել են անկատարի հիմքով:

Թեմայի յուրացման համար կարելի է օգտվել ԳՈՒՍ (Գիտեմ, ուզում եմ իմանալ, սովորեցի) մեթոդից: Գրատախտակին գծվում է М-աձև աղյուսակ, որի ձախ սյունակում գրում է՝ գիտեմ, կենտրոնում՝ ուզում եմ իմանալ, աջ սյունակում՝ սովորեցի բառերը։ Դասի թեման հայտնելուց հետո դիմում ենք աշակերտներին հետևյալ հարցով. ի՞նչ գիտեք այս թեմայի, հասկացության մասին։ Ապա լրացվում է գիտեմ սյունակը։ Հաջորդիվ աշակերտներին հարցնում է՝ ի՞նչ եք ուզում իմանալ այդ թեմայի մասին։ Եվ լրացնում է ուզում եմ իմանալ սյունակը։ Դասի վերջում լրացվում է սովորեցի սյունակը։

Այս մեթոդը հնարավորություն կտա ուսուցչին՝ պարզելու, թե «Անդեմ բայեր» թեման որքանով են յուրացրել աշակերտները:

Անդեմ բայերի ուսուցման ընթացքում հանդիպում ենք որոշակի դժվարությունների: Աշակերտները բավականին դժվար են յուրացնում բայահիմքերը, ինչպես օրինակ, *թռած* բայի փոխարեն կիրառում եմ *թռչած* սխալ ձևը:

Ուսուցման ընթացքում աշակերտները դժվարությամբ են կարողանում տարբերակել անորոշ դերբայի սեռական հոլովը և ապակատար դերբայը: Մեր խնդիրն է օրինակների միջոցով բացատրել դրանց տարբերություն, ինչպես, *Նա նկատողություն ստացավ դասի ընթացքում* ***խոսելու*** *համար* (անորոշ դերբայ), և *նա* ***խոսելու է*** *այդ մասին* (ապակատար դերբայ): Առաջին նախադասության մեջ դերբայը կիրառվել է որպես լրացում, իսկ երկրորդ նախադասության մեջ՝ որպես ստորոգյալ:

**Եզրակացություն**

Ամփոփելով ներկայացվածը՝ գալիս ենք հետևյալ եզրակացությանը.

* 1. Դասը պետք է ուսուցանել հասկանալի և դյուրին աշակերտների համար:
  2. Ներկայացնել անդեմ բայերի կազմությունը և կիրառությունը:
  3. Անդեմ բայեր թեմանի յուրացումը հնարավորություն է տալիս աշակերտներին անսխալ կիրառել անդեմ բայերը գրավոր և բանավոր խոսքում:
  4. Թեման ավելի հետաքրքիր և հասականալի դարձնելու համար ուսուցումը կատարել խաղերի միջոցով:
  5. Ուշադրություն դարձնել տնային հանձնարարություններին. պետք է աշակերտներին բացատրել տնային հանձնարարությունը, անդրադառնալ բացառություններին, երկձևություններին:

**Հավելված**

**Դասի պլանի օրինակ**

|  |  |  |
| --- | --- | --- |
| Ամսաթիվ | 21.10.2021 |  |
| Դասարան | 7-րդ դասարան |  |
| Ուսուցիչ (ներ) | Նարինե Մարտիրոսյան |  |
| Առարկա | Հայոց լեզու |  |
| Թեման | Անդեմ բայեր: Ամփոփում |  |
| Հիմնական հասկացություն | * հաղորդակ­ցում * լեզվական համակարգ |  |
| Ենթահասկացություն | * քերականա­կան գիտելիքներ և կիրառում * բանավոր հաղորդակցում * գրավոր հաղորդակցում |
| Խաչվող կամ ընդհանրական հասկացություն | 1. Օրինաչափություն 2. Կառուցվածք և գործառույթ |
| Ձևավորվող կարողունակություն | 1. Լեզվական գրագիտության կարողունակություն 2. Սովորել սովորելու կարողունակություն |  |
| Նպատակները | * հայեցի լեզվամտածողության ձևավորումը  1. Իմանալ անդեմ բայերի կազմությունը, դասակարգման կանոնները, թեմատիկ շարքերը, 2. Կարողանալ ըստ իմաստային դաշտերի խմբավորել քերականական կանոնները և բառաշարքերը,կազմությունը, առանձնացնել վերջավորությունները  * սովորողների հաղորդակցական կարողությունների, խոսքի զարգացում, ճիշտ և գրագետ հաղորդակցում |  |
| Վերջնարդյունք(ներ) | Աշակերտները կիմանան անդեմ բայեի կազմությունները, կիրառությունը խոսքթրմ |  |
| Անհրաժեշտ նյութեր | Աղյուսակներ և վարժություններ |  |
| Ժամանակ | 45 րոպե |  |
| 5 րոպե | **Խթանում**   1. բացահայտել սովորողների գիտելիքները, 2. քննարկվելիք նյութի մեջ ներգրավելով ակտիվացնել աշակերտներին, 3. աշակերտների մոտ ձևավորել գիտելիքներ և հմտություններ ձեռք բերելու ձգտում: |  |
| 20 րոպե | **Իմաստավորում:**   * 1. Սովորողների մոտ հետաքրքրության աճի պահպանումը   2. նոր և հին տեղեկատվության շաղկապումը |  |
| 15 րոպե | **Կշռադատում**  Աշակերտներին բաժանվում են երկու խմբի, յուրաքանչյուր խմբի տրվում է տեքստ և հանձնարարվում դուրս գրել բոլոր անդեմ բայերը: Այն խումբը, որը արագ և ճիշտ կկատարի աշխատանքը, համարվի հաղթող:  Բանավոր ներկայացնում են, թե ինչ սովորեցին:  Տնային աշխատանքի հանձնարարում: |  |
| 1 րոպե | Անդրադարձ,  Ի՞նչ արեցինք, ինչո՞ւ և ի՞նչ նոր բան իմացար։  Ի՞նչը քեզ զարմացրեց։ |  |
| 4 րոպե | Տնային աշխատանք՝ գեղարվեստական գրականությունիրց դուրս գրել 10 անդեմ բայեր: |  |

**Օգտագործված գրականություն**

1. **Էդ. Աղայան**, Հոլովում և խոնարհում, Երևան 1967:

2․**Մանվել Ասատրյան**, Ժամանակակից հայոց լեզու, ձևաբանություն, Երևան 20023. Խաչատրյան Ս. և ուրիշներ, Հասարակագիտության ուսուցման արդի հիմնահարցեր, «Տիգրան Մեծ», Երևան, 2005:

4. **Ա. Աբրահամյան**, Բայը ժամանակակից հայերենում, Երևան 1962

1. Աղայան, Հոլովում և խոնարհում, Երևան 1967, էջ 344 [↑](#footnote-ref-1)
2. Մանվել Ասատրյան, Ժամանակակից հայոց լեզու, ձևաբանություն, Երևան 2002, էջ 247 [↑](#footnote-ref-2)
3. Ա. Աբրահամյան, Բայը ժամանակակից հայերենում, Երևան 1962 , էջ372-373 [↑](#footnote-ref-3)